Charlotte Munch (DD), 2025-05-09:
Tak for ordet.
Så har vi endnu en gang i dag et af regeringens bunkeforslag, hvor man har valgt at samle to vidt forskellige forslag i ét samlet lovforslag.
Og det er altså, selv om forslagene har meget lidt med hinanden at gøre.
På den ene side indeholder lovforslaget tiltag fra regeringens såkaldte tryghedspakke og på den anden side en ny og principiel kriminalisering af det, der kaldes stealthing, altså det at fjerne et kondom under samleje uden partnerens samtykke eller viden, når beskyttelse har været en forudsætning for samlejet.
Det er to meget forskellige forslag, som burde have haft hver deres selvstændige behandling her i salen.
Derfor kan jeg allerede nu sige, at vi i Danmarksdemokraterne foreslår, at lovforslaget opdeles.
I Danmarksdemokraterne tager vi godt imod regeringens tryghedspakke, som trods alt går et skridt i den rigtige retning.
Vi bakker også op om de øgede muligheder for tv-overvågning, f.eks. i boligområder og ved idrætsanlæg.
Det fremmer trygheden, og det gør det langt nemmere at opklare forbrydelser, når der ligger videooptagelser.
Vi mener også, at regeringen bør gå endnu længere for at sikre danskernes tryghed.
Ansigtsgenkendelse i realtid er en teknologi, der gør det muligt for politiet at identificere personer hurtigt og effektivt, f.eks. eftersøgte kriminelle eller bandemedlemmer med opholdsforbud.
Samtidig frigør teknologien ressourcer i politiet, der så kan løse andre opgaver.
Vi er naturligvis glade for, at regeringen er begyndt at lytte til vores forslag om ansigtsgenkendende teknologi, for i dag har Københavns Politi fået mulighed for at bruge ansigtsgenkendelse til efterforskning i en prøveordning.
Men teknologien kan kun bruges bagudrettet, altså når forbrydelsen allerede er sket.
Vi mener, at danskernes tryghed bedst sikres ved også at bruge teknologien fremadrettet, så vi kan slå til, inden forbrydelsen sker.
Derudover bliver vi nødt til at erkende, at vi ikke er kommet langt, hvis politiet ikke har ressourcer nok, for politiets økonomi er presset.
Vil man styrke danskernes tryghed, så danskerne kan være sikre på, at politiet har tid til at rykke ud og prioritere deres sag, når de ringer, så kræver det flere midler til politiet.
En central del af regeringens eget regeringsgrundlag var at ansætte en konventionsambassadør og udfordre konventionerne, men efter næsten 2 år valgte regeringen at ansætte en konventionsambassadør – på deltid.
Det er simpelt hen ikke godt nok.
Ser vi på lovforslagets anden del om kriminalisering af stealthing, så er vi helt enige i, at stealthing er stærkt forkasteligt.
For i praksis vil mange sager bero på ord mod ord, og dermed opstår en reel fare for omvendt bevisbyrde, altså særlig for mænd.
Vi er ikke tilhængere af at indføre lovgivning, der giver én part automatisk fordel i sager, hvor bevisbyrden i forvejen er vanskelig.
Det vil være usikkert retspolitisk terræn.
Derudover er det problematisk, at lovforslaget kun omfatter præventionsmidler, der beskytter mod både sygdom og graviditet.
Det er ikke ligestilling for loven, hvis I spørger mig.
På den baggrund bakker Danmarksdemokraterne op om lovforslagets del om regeringens tryghedspakke, som vi ser som et skridt i den rigtige retning, men vi har store betænkeligheder ved forslaget om stealthing, og på den baggrund ønsker vi lovforslaget opdelt.
Vi ser frem til en udvalgsbehandling.